Erling Pettersen

Erling Johan Pettersen (født 21. februar 1950 i Bergen) er en norsk, luthersk teolog og biskop emeritus tilhørende Den norske kirke. Han var biskop for Den norske kirkes bispedømme Stavanger. Han ble utnevnt av Kongen i statsråd den 19. juni 2009, og innsatt i embedet 8. november samme år. Han holdt sine avskjedsgudstjenester 4. og 5. desember 2016.


== Bakgrunn ==
Han var i perioden 1996 til 2006 direktør for Kirkerådet, det øverste interne styringsorganet i Den norske kirke. Han var i en periode forsker ved Universitetet i Oslo, før han ble sokneprest i Nordstrand menighet i Oslo. 
Pettersen har teologisk embetseksamen fra Det teologiske menighetsfakultet i Oslo (1977) og praktisk–teologisk seminar fra samme lærested 1978–79. Han ble ordinert til prest i Den norske kirke den 1. juli 1979. 
Han har blant annet teologisk utdannelse fra USA 1967–68, Tyskland 1976 (Bayerische Landeskirche), USA, stipend fra Faglitterær forfatterforening (kontekstuell teologi og kirkenes arbeid blant gatebarn) 1988 og 2000, Brasil 2001. 
Han har hatt lærerstilling i etikk ved Universitetet i Oslo 1977–78 (deltid), vært teologisk konsulent ved Diakonhjemmets Sosialskole i Oslo 1977–79 (Etterutdanning av sosionomer / helsepersonell) (deltid), konfirmasjonskonsulent i Kirkerådet i Oslo 1979–1985, misjonsprest for NMS i Joinville i Brasil 1985–1989, instituttstyrer for IKO - Kirkelig pedagogisk senter 1989–1996, og deretter direktør i Kirkerådet siden 1996.


== Bispenominasjoner ==
Pettersen ble allerede i 2002 nominert av Tunsberg bispedømmeråd, og av Oslo bispedømmeråd i 2004. I Tunsberg ble han rangert som andrekandidat både av biskopene og Kirkerådet, med henholdsvis tre førstestemmer fra biskopene og andreplass i Kirkerådets avstemning.
Ved avstemningen i forkant av bispeutnevnelsen i Oslo fikk han flertall i Kirkerådet og to førstestemmer fra bispekollegiet.
Da utnevnelsen av ny biskop i Oslo skulle skje i kirkelig statsråd dissenterte de to statsrådene Per-Kristian Foss og Odd Einar Dørum, som istedenfor gikk inn for Pettersen.
Dørum uttalte følgende i en nyhet lagt ut via Justis- og politidepartementet: "Kirkerådets direktør Erling J. Pettersen er en riktig biskop for og i Oslo. Han representerer bredden og mangfoldet i byen på en god måte. Han gir også rom for de i Den norske kirke som aktivt vil inkludere homofile i alle kirkelige sammenhenger".


== Bispeutnevnelsen i Stavanger ==
Da Pettersen så ble nominert av Stavanger bispedømmeråd i 2009, var dette tredje gang han ble nominert til et bispeembete.  I den rådgivende avstemningen fikk Pettersen totalt 79 førstestemmer og 161 stemmer totalt.  Kjetil Aano, som vant denne første runden, fikk 122 førstestemmer og 264 stemmer totalt. I neste runde (Kirkerådet og biskopene) fikk Pettersen tre førstestemmer fra biskopene (derav sju til Aano), og kom på andreplass i Kirkerådets avstemning (10 stemte for Aano, og 5 for Pettersen).  Det var derfor overraskende at Regjeringen på tross av et nokså klart kirkelig votum utnevnte Erling Pettersen til ny biskop i Stavanger.  Kirke- og kulturminister Trond Giske sa selv etter utnevnelsen at Pettersens syn på homofili ikke hadde vært utslagsgivende.  Han sa tvert imot at dette ikke hadde vært et tema i det hele tatt i denne sammenheng.


== Biskop i Stavanger ==
19 prester (Carissimi-bevegelsen) i Stavanger bispedømme mente biskop Erling Pettersen var for liberal, og vil ha en annen løsning for tilsyn av deres prestetjeneste.


== Familie ==
Erling Pettersen har vært gift med forlagsredaktøren og forlagssjefen Turid Barth Pettersen siden 1971. De har to døtre.


== Utgivelser ==
Erling Pettersen har gitt ut og vært bidragsyter i flere bøker. I forbindelse med sin avgang som biskop, ga han ut den selvbiografiske boka Gud sett nedenfra. En reise fra Brasil til Stavanger på Hertevig Forlag.


== Referanser ==


== Eksterne lenker ==
(en) Erling Pettersen – kategori av bilder, video eller lyd på Commons